1996L0049 — RO — 24.11.2006 — 006.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

Astfel cum a fost modificat prin:







(*) Acest act nu a fost publicat niciodată în limba română.









▼B

DIRECTIVA 96/49/CE A CONSILIULUI

din 23 iulie 1996

de apropiere a legislațiilor statelor membre privind transportul feroviar de mărfuri periculoase







CONSILIUL UNIUNII EUROPENE, având în vedere Tratatul de instituire a Comunității Europene, în special articolul 75, având în vedere propunerea Comisiei ( 1 ), având în vedere avizul Comitetului Economic și Social ( 2 ), hotărând în conformitate cu procedura menționată la articolul 189c din tratat ( 3 ), (1) întrucât, în ultimii ani, transportul feroviar de mărfuri periculoase s-a extins considerabil, crescând astfel riscurile de producere a accidentelor; întrucât este necesar, prin urmare, să se ia măsuri pentru a se asigura realizarea acestui transport în cele mai bune condiții de siguranță posibile; (2) întrucât toate statele membre sunt părți contractante la Convenția pentru transportul feroviar internațional de mărfuri (COTIF) care, în apendicele B, definește norme unitare referitoare la contractul pentru transportul feroviar internațional de mărfuri (CIM), a cărei anexă 1 conține dispozițiile referitoare la transportul feroviar internațional de mărfuri periculoase (RID); întrucât domeniul geografic de aplicare a Convenției se extinde în afara Comunității; (3) întrucât Convenția nu reglementează transportul feroviar național de mărfuri periculoase; întrucât, prin urmare, este important să se asigure aplicarea unitară a normelor de siguranță armonizate în întreaga Comunitate; întrucât modalitatea cea mai potrivită pentru a realiza acest lucru constă în alinierea legislațiilor aplicate de statele membre pentru RID; (4) întrucât, conform principiului subsidiarității, este necesară apropierea legislațiilor menționate pentru a se asigura un nivel superior de siguranță în operațiile de transport național și internațional, pentru a se garanta eliminarea denaturărilor în domeniul concurenței prin facilitarea liberei circulații a mărfurilor și a serviciilor în întreaga Comunitate și a se asigura respectarea altor dispoziții ale Comisiei; (5) întrucât dispozițiile prezentei directive nu aduc atingere angajamentului asumat de Comunitate și statele membre ale acesteia, conform obiectivelor stabilite în Agenda 21, capitolul 19, la Conferința UNCED din iunie 1992 de la Rio de Janeiro, de a depune toate eforturile pentru armonizarea viitoare a sistemelor de clasificare a substanțelor periculoase; (6) întrucât nu există încă o legislație comunitară specifică pentru a reglementa condițiile de siguranță în care să se realizeze transportul agenților biologici și al microorganismelor modificate genetic, reglementați (reglementate) de Directivele 90/219/CEE ( 4 ), 90/220/CEE ( 5 ) și 90/676/CEE ( 6 ); (7) întrucât dispozițiile prezentei directive nu aduc atingere aplicării altor dispoziții comunitare din domeniul siguranței lucrătorilor și al protecției mediului; (8) întrucât este necesar să fie posibilă aplicarea de către statele membre a regulamentelor specifice de trafic în transportul feroviar de mărfuri periculoase pe teritoriul acestora; (9) întrucât, cu privire la transportul feroviar de mărfuri periculoase, este necesar ca statele membre să-și mențină dreptul de aplicare provizorie a normelor în conformitate cu recomandările Națiunilor Unite privind transportul multimodal de mărfuri periculoase, în măsura în care nu există încă o armonizare a RID cu normele menționate, care facilitează transportul combinat de mărfuri periculoase; (10) întrucât este necesar ca fiecare stat membru să-și mențină dreptul de a reglementa sau interzice, strict din alte motive decât cele de siguranță, transportul feroviar intern al anumitor mărfuri periculoase; (11) întrucât trebuie să se ia în considerare măsuri mai severe de securitate aplicate în tunelul din Canalul Mânecii datorită caracteristicilor specifice ale acestuia, în special traseul și lungimea acestuia; întrucât mai este necesar să se prevadă ca statele membre să aibă posibilitatea de a introduce același tip de măsuri pentru situații similare; întrucât este necesar ca statele membre să aibă posibilitatea de a aplica norme mai severe pentru materialele destinate transportului datorită temperaturii ambiante de pe teritoriul acestora; (12) întrucât, având în vedere volumul investițiilor necesare în acest sector, este necesar să se stabilească o perioadă de tranziție pentru a permite statelor membre de a-și menține temporar anumite dispoziții naționale specifice privind cerințele constructive sau utilizarea cisternelor, a recipientelor, a ambalajelor, sau un cod de măsuri de urgență; (13) întrucât nu trebuie să existe obstacole în calea introducerii de noi realizări din domeniul tehnologiei și al industriei; întrucât, în acest sens, este necesar să se prevadă derogări temporare; (14) întrucât dispozițiile RID autorizează încheierea de acorduri de derogare de la acestea; întrucât numărul mare de acorduri bilaterale încheiate între statele membre împiedică libera prestare a serviciilor de transport de mărfuri periculoase; întrucât introducerea dispozițiilor necesare în anexa la prezenta directivă trebuie să permită evitarea unor asemenea derogări; întrucât este necesar să se prevadă o perioadă de tranziție în care statele membre să poată continua aplicarea acordurilor existente între ele; (15) întrucât este autorizat transportul feroviar de mărfuri periculoase către sau dinspre o țară terță, sub rezerva ca acesta să se realizeze în conformitate cu cerințele RID; întrucât, totuși, pentru operațiile de transport dinspre și către republicile fostei Uniuni Sovietice care nu sunt părți contractante ale COTIF, statele membre au dreptul să adopte măsurile corespunzătoare cu privire la aceste operații; întrucât acestea garantează un nivel de siguranță echivalent cu cel prevăzut în RID; (16) întrucât trebuie să fie posibilă adaptarea rapidă a prezentei directive la progresul tehnic, mai ales prin adoptarea noilor dispoziții stabilite în cadrul RID; întrucât, în acest sens, este necesară înființarea unui comitet și stabilirea unei proceduri pentru strânsa cooperare între statele membre și Comisie în cadrul comitetului respectiv, ADOPTĂ PREZENTA DIRECTIVĂ:







CAPITOLUL I

Domeniu de aplicare

Articolul 1

(1) Prezenta directivă se aplică transportului feroviar de mărfuri periculoase pe teritoriul statelor membre sau între statele membre. Statele membre pot, totuși, să excludă din domeniul de aplicare al prezentei directive transportul de mărfuri periculoase realizat cu ajutorul echipamentelor de transport aparținând forțelor armate sau fiind sub comanda acestora.

(2) Prezenta directivă nu aduce atingere dreptului statului membru, manifestându-și interesul cuvenit pentru legislația comunitară, de a stabili cerințe specifice de siguranță pentru transportul feroviar național și internațional de mărfuri periculoase, în măsura în care anexa la aceasta nu specifică zona, în special cu privire la, inter alia:

— circulația trenurilor;

— compunerea trenurilor din vagoane de marfă în traficul național;

— regulile de exploatare pentru operațiile auxiliare de transport, precum triajul și staționarea;

— formarea profesională a personalului și gestionarea informațiilor referitoare la mărfurile periculoase transportate;

— norme speciale pentru transportul de mărfuri periculoase în trenuri de călători.

Articolul 2

În sensul prezentei directive:

— „RID” înseamnă reglementările referitoare la transportul feroviar internațional de mărfuri periculoase, care apar sub forma anexei I la apendicele B la Convenția pentru transportul feroviar internațional (COTIF), împreună cu modificările acesteia;

— „CIM” înseamnă normele unitare referitoare la contractul pentru transportul feroviar internațional de mărfuri, care apar sub forma apendicelui B la Convenția pentru transportul feroviar internațional (COTIF), împreună cu modificările acesteia;

— „mărfuri periculoase” înseamnă acele substanțe și articole al căror transport feroviar este interzis sau autorizat numai în anumite condiții prin anexa la prezenta directivă;

— „transport” înseamnă orice operație de transport feroviar de mărfuri periculoase, realizat în întregime sau parțial pe teritoriul unui stat membru, care include activități de încărcare, descărcare și transfer în sau din alt mijloc de transport și opririle impuse de condițiile de transport, reglementate de anexa la prezenta directivă, fără a aduce atingere dispozițiilor prevăzute de legislațiile statelor membre referitoare la responsabilitatea cu privire la aceste operații; termenul nu include transportul efectuat în întregime în perimetrul unei întreprinderi.

Articolul 3

(1) Fără a aduce atingere articolului 6, mărfurile periculoase al căror transport este interzis prin dispozițiile din anexă nu pot fi transportate pe calea ferată.

(2) Cu excepția cazului în care prezenta directivă dispune altfel și fără a aduce atingere normelor privind accesul la piață al întreprinderilor sau regulilor general aplicabile transportului feroviar de mărfuri, se autorizează transportul feroviar de mărfuri periculoase, sub rezerva respectării normelor stabilite în anexă.







CAPITOLUL II

Derogări, restricții și exceptări

Articolul 4

Fiecare stat membru poate, în sensul operațiilor de transport feroviar național, să mențină dispozițiile din legislația națională privind transportul feroviar de mărfuri periculoase care respectă recomandările Națiunilor Unite privind transportul de mărfuri periculoase, până în momentul revizuirii anexei la prezenta directivă pentru a reflecta recomandările menționate. În aceste cazuri, statele membre respective informează Comisia cu privire la aceasta.

Articolul 5

(1) Fără a aduce atingere dispozițiilor comunitare, fiecare stat membru își menține dreptul de a reglementa sau interzice transportul anumitor mărfuri periculoase pe teritoriul său, strict din motive diferite de cele de siguranță în timpul transportului, legate în special de siguranța națională sau protecția mediului.

(2)

(a) Pentru transportul prin tunelul din Canalul Mânecii, Franța și Regatul Unit pot să impună dispoziții mai severe decât cele prevăzute în anexă. Acestea informează Comisia, care, la rândul ei, informează celelalte state membre.

(b) Dacă un stat membru consideră că este necesar să se aplice dispoziții mai stricte transportului prin tunelurile de pe teritoriul său cu caracteristici similare tunelului din Canalul Mânecii, acesta informează Comisia. Comisia, hotărând în conformitate cu procedura stabilită la articolul 9, decide dacă tunelul are caracteristici similare. Dispozițiile adoptate de statele membre sunt comunicate Comisiei, care informează celelalte state membre.

(c) Un stat membru în care temperatura ambiantă este de regulă mai mică de -20 °C poate să impună norme mai severe referitoare ►M4 la temperatura de utilizare a materialelor folosite pentru ambalajele plastice, cisterne și echipamentele lor destinate ◄ utilizării în transportul feroviar național de mărfuri periculoase de pe teritoriul său până la includerea în anexă a dispozițiilor privind temperaturile de referință corespunzătoare pentru zonele climatice date.

(3) Dacă, în caz de accident sau incident, un stat membru consideră că dispozițiile de siguranță aplicabile sunt insuficiente pentru a limita pericolele implicate în operația de transport și dacă este nevoie urgentă să se ia măsuri, statul membru respectiv informează Comisia în faza de elaborare a măsurilor pe care își propune să le ia. Hotărând în conformitate cu procedura stabilită la articolul 9, Comisa decide dacă punerea în aplicare a măsurilor trebuie autorizată și stabilește durata acestora.

(4) Statele membre pot să mențină toate dispozițiile de drept intern aplicabile la 31 decembrie 1996 transportului și ambalării substanțelor care conțin dioxine sau furani.

Articolul 6

(1) Dacă transportul implică o călătorie pe mare sau în aer, fiecare stat membru poate să autorizeze pe teritoriul său transportul feroviar de mărfuri periculoase clasificate, ambalate și etichetate în conformitate cu cerințele internaționale pentru transportul maritim și aerian.

Dacă o călătorie națională sau internațională include transportul pe mare, un stat membru poate să adopte dispoziții suplimentare față de cele din anexă pentru a ține seama de normele internaționale care reglementează transportul maritim, inclusiv normele ce reglementează transportul cu feribotul.

(2) Dispozițiile din anexă privind formatul documentelor de transport și limbile utilizate la marcaje sau în documentele necesare nu se aplică la operațiile de transport care se limitează la teritoriul unui singur stat membru. Un stat membru poate să autorizeze utilizarea altor documente și limbi decât cele prevăzute în anexă pentru operațiile de transport care se limitează la teritoriul acestora.

▼M4

(3) Un stat membru poate să autorizeze utilizarea, numai pe teritoriul lui, a vagoanelor construite înainte de 1 ianuarie 1997 care nu sunt conforme prezentei directive, dar a căror fabricație răspunde dispozițiilor de drept intern în vigoare la 31 decembrie 1996, sub rezerva de a fi menținute la nivelele de siguranță cerute.

Cisternele și vagoanele construite începând cu 1 ianuarie 1997 care nu sunt conforme cu anexa, dar a căror fabricație răspunde cerințelor prezentei directive aplicabile la data fabricării lor, pot continua să fie utilizate pentru transportul național până la o dată stabilită în conformitate cu procedura prevăzută la articolul 9.

▼B

(4) ►M6 Un stat membru poate să își mențină dispozițiile de drept intern în vigoare la 31 decembrie 1996 referitoare la fabricarea, utilizarea și condițiile de circulație ale noilor cisterne și noilor butoaie sub presiune și cadre de butelii, corespunzătoare clasei 2 din anexă, care se îndepărtează de dispozițiile din anexă, până când se adaugă anexei referințe la standarde de fabricație și de utilizare a cisternelor, butoaielor sub presiune și cadrelor de butelii cu aceeași obligativitate ca și dispozițiile pe care le conține, și aceasta până cel târziu la 30 iunie 2003. Butoaiele sub presiune, cadrele de butelii și cisterne fabricate înainte de 1 iulie 2003 și celelalte recipiente fabricate înainte de 1 iulie 2001 și menținute la nivelurile de securitate cerute pot fi încă utilizate în condițiile inițiale.

Termenele de 30 iunie 2003 și 1 iulie 2003 trebuie amânate pentru butoaiele de presiune, cadrele de butelii și cisterne pentru care nu există cerințe tehnice detaliate sau pentru care nu s-au adăugat în anexă suficiente trimiteri la standardele europene pertinente. ◄

▼M4

Recipientele și cisternele vizate în al doilea paragraf și data ultimă de punere în aplicare a prezentei directive în ceea ce le privește sunt stabilite în conformitate cu procedura prevăzută la articolul 9.

▼B

(5) Un stat membru poate să mențină dispozițiile de drept intern, altele decât cele din anexă, cu privire la temperatura de referință pentru transportul pe teritoriul său a gazelor lichefiate sau a amestecurilor de gaze lichefiate, până la includerea temperaturilor de referință corespunzătoare pentru zonele climatice desemnate în standardele europene și menționarea lor în anexă.

(6) Un stat membru poate să permită utilizarea în transportul de pe teritoriul său a ambalajelor construite, dar care nu au fost certificate conform RID înainte de 1 ianuarie 1997, cu condiția ca aceste ambalaje să poarte data de fabricație, să reziste la testările stabilite în dispozițiile naționale în vigoare la 31 decembrie 1996 și cu condiția să fie menținute la nivelele de siguranță relevante (inclusiv testarea și controlul, dacă este necesar), conform următorului regim: containerele metalice intermediare pentru materiale în vrac și butoaiele metalice cu capacități mai mari de 50 de litri se pot utiliza pe o perioadă de până la 15 ani de la data fabricației; alte ambalaje metalice și toate ambalajele din materiale plastice se pot utiliza o perioadă de până la cinci ani de la data fabricației, dar nu după data de 31 decembrie 1998.

(7) Un stat membru poate să autorizeze pe teritoriul său transportul anumitor mărfuri periculoase, ambalate înainte de 1 ianuarie 1997 și până la 31 decembrie 1998, cu condiția ca mărfurile să fie clasificate, ambalate și etichetate în conformitate cu cerințele stabilite în dispozițiile de drept intern în vigoare până la 1 ianuarie 1997.

(8) Un stat membru poate să-și mențină dispozițiile de drept intern în vigoare la 31 decembrie 1996 și să le asocieze cu afișarea unui cod de măsuri de urgență în locul numărului de identificare a pericolului, prevăzut în anexă, pentru operațiile de transport desfășurate pe teritoriul său.

▼M4

9. Statele membre pot să stabilească dispoziții mai puțin stricte decât cele conținute în anexa pentru transporturile limitate la teritoriul lor și care se referă numai la cantități mici din anumite mărfuri periculoase, exceptând materiile cu radioactivitate medie și mare, cu condiția să notifice în prealabil Comisiei până cel târziu la 31 decembrie 2002 sau în cel mult doi ani după ultima dată de punere în aplicare a versiunilor modificate ale anexei la prezenta directivă.

Aceste derogări trebuie să fie aplicate fără discriminare.

Prin derogare de la dispozițiile anterioare, statele membre pot să adopte în orice moment dispoziții similare cu cele adoptate de alte state membre în temeiul prezentului alineat, cu condiția să notifice în prealabil Comisiei acest lucru.

Comisia examinează dacă sunt întrunite condițiile stabilite prin prezentul alineat și decide, în conformitate cu procedura prevăzută la articolul 9, dacă statele membre în cauză pot să adopte respectivele derogări.

10. Statele membre pot să elibereze autorizații valabile numai pe teritoriul lor pentru a realiza transporturi ad-hoc de mărfuri periculoase care sunt fie interzise de anexă, fie efectuate în condiții diferite de cele prevăzute de respectiva anexă, în măsura în care aceste transporturi ad-hoc corespund unor operațiuni de transport clar definite și limitate în timp.

11. Pe traseele desemnate în mod corespunzător pe teritoriul lor, statele membre pot să autorizeze, cu condiția să notifice în prealabil Comisiei acest lucru, transporturi regulate de mărfuri periculoase făcând parte dintr-un proces industrial definit, care sunt fie interzise prin dispozițiile anexei, fie efectuate în condiții diferite de cele prevăzute în anexă, atunci când aceste operațiuni au un caracter local și sunt controlate strict în condiții clar definite.

Comisia examinează dacă sunt întrunite condițiile stabilite la primul paragraf și decide, în conformitate cu procedura prevăzută la articolul 9, dacă statele membre respective pot să autorizeze aceste operațiuni de transport.

▼B

(12) Cu condiția menținerii nivelului de siguranță, fără a fi diminuat, un stat membru poate să acorde derogări temporare de la anexă în scopul efectuării pe teritoriul său a testărilor necesare înaintea modificării anexei respective în vederea adaptării acestora la progresul tehnologic și industrial. Statele membre informează Comisia în consecință, iar aceasta informează la rândul ei celelalte state membre.

Derogările temporare menționate, acceptate de autoritățile competente ale statelor membre pe baza anexei, sunt transpuse într-un acord multilateral pe care autoritatea care are inițiativa oricărui tip de acord îl propune tuturor autorităților competente ale statelor membre și despre care informează Comisia.

Derogările menționate în primul și al doilea paragraf se aplică fără discriminare pe motive de naționalitate sau locul de stabilire al expeditorului, al operatorului sau al destinatarului; acestea pot să dureze până la cinci ani și nu pot fi reînnoite.

(13) Până cel târziu la 31 decembrie 1998, un stat membru poate să aplice acordurile existente cu alte state membre, fără discriminare pe motive de naționalitate sau locul de stabilire al expeditorului, operatorului sau destinatarului. Orice alte derogări respectă alineatul (12).

▼M4

14. Statele membre pot autoriza, cu condiția de a notifica în prealabil Comisia, operațiuni de transport de mărfuri periculoase în condiții mai puțin stricte decât cele enunțate în anexă, pentru transporturi locale pe distanțe scurte limitate la interiorul zonelor portuare, aeroportuare sau industriale.

Comisia examinează dacă sunt întrunite condițiile stabilite la primul paragraf și decide, în conformitate cu procedura prevăzută la articolul 9, dacă statele membre respective pot să autorizeze aceste operațiuni de transport.

▼B

Articolul 7

(1) Sub rezerva dispozițiilor comunitare privind accesul la piață, transportul feroviar de mărfuri periculoase între teritoriul comunitar și țările terțe se autorizează în măsura în care respectă cerințele RID.

(2) După informarea Comisiei, prezenta directivă nu aduce atingere dreptului statelor membre de a adopta reglementări pentru teritoriul lor cu privire la transportul feroviar de mărfuri periculoase din și spre acele republici ale fostei Uniuni Sovietice care nu sunt părți contractante la COTIF. Aceste reglementări se aplică doar transportului feroviar de mărfuri periculoase (ambalate, în vrac sau în cisterne) cu ajutorul vagoanelor de cale ferată autorizate într-un stat care nu este parte contractantă la COTIF. Prin măsuri și obligații corespunzătoare, statele membre respective garantează menținerea unui nivel de siguranță echivalent cu cel prevăzut în RID. Pentru anumite state membre dispozițiile menționate în prezentul alineat se aplică doar pentru vagoanele cisternă.







CAPITOLUL III

Dispoziții finale

Articolul 8

Modificările necesare pentru adaptarea anexei la progresul științific și tehnic în domeniile reglementate de prezenta directivă, în special pentru a lua în considerare modificările la RID, se adoptă în conformitate cu procedura stabilită la articolul 9.

▼M4

Articolul 9

1. Comisia este sprijinită de „Comitetul pentru transportul de mărfuri periculoase”, instituit prin articolul 9 din Directiva 94/55/CE ( 7 ).

2. În cazul în care se face trimitere la prezentul articol, se aplică articolele 5 și 7 din Decizia 1999/468/CE, cu respectarea dispozițiilor articolului 8 din aceasta.

Perioada prevăzută la articolul 5 alineatul (6) din Decizia 1999/468/CE este stabilită la trei luni.

3. Comitetul își adoptă regulamentul de procedură.

▼B

Articolul 10

(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 1 ianuarie 1997. Statele membre informează imediat Comisia cu privire la aceasta.

Când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere în momentul publicării lor oficiale. Statele membre adoptă procedura de efectuare a acestei trimiteri.

(2) Comisiei îi sunt comunicate de către statele membre dispozițiile de drept intern pe care le adoptă în domeniul reglementat de prezenta directivă.

Articolul 11

Prezenta directivă intră în vigoare în ziua următoare publicării în Jurnalul Oficial al Comunităților Europene.

Articolul 12

Prezenta directivă se adresează statelor membre.

▼M10









ANEXĂ

Anexa la Regulamentul privind transportul feroviar internațional al mărfurilor periculoase (RID) – apendicele C la Convenția pentru transportul feroviar internațional (COTIF), în versiunea care se aplică de la 1 ianuarie 2007.

Textul modificărilor la versiunea 2007 a RID se publică în toate limbile oficiale ale Comunității de îndată ce este disponibil.